KIRJALLINEN KYSYMYS E-1338/01 esittäjä(t): Frédérique Ries (ELDR) ja Willy De Clercq (ELDR) komissiolle. Palestiinalaiset koulukirjat.



Virallinen lehti nro 350 E , 11/12/2001 s. 0126 - 0128



KIRJALLINEN KYSYMYS E-1338/01 esittäjä(t): Frédérique Ries (ELDR) ja Willy De Clercq (ELDR) komissiolle (4. toukokuuta 2001) Aihe: Palestiinalaiset koulukirjat Euroopan parlamentin täysistunnossa 31. tammikuuta 2001 komissaari Christopher Patten totesi palestiinalaishallinnon koulukirjojen väitetyn antisemitismin suhteen, että komissio tuomitsee kaikki yritykset käyttää koulutusjärjestelmää suvaitsemattomuuden tai vihan edistämiseksi. Kannattaa panna merkille, että komission antaman avun painopistealueena on aina ollut rauhan, suvaitsevaisuuden ja ihmisoikeuksien kulttuurin edistäminen Lähi-idässä. () Komissio ei ole koskaan myöntänyt rahoitusta koulujärjestelmän uuden opetussuunnitelman kehittämiseksi eikä koulun oppikirjojen painamiseksi tai jakamiseksi. Koulujärjestelmän opetussuunnitelman kehittäminen ja oppikirjojen valmistaminen ovat Palestiinan opintosuunnitelman kehittämiskeskuksen vastuulla. () Ainoastaan viime vuonna Palestiinan viranomaiset jakoivat omat oppikirjansa 1.6. luokille. Näistä uusista kirjoista ei ole löydetty merkkiäkään antisemitistisestä sisällöstä. Tuoreessa Center For Monitoring the Impact of Peace -kansalaisjärjestön raportissa osoitetaan kuitenkin, että monet palestiinalaishallinnon julkaisemat oppikirjat 1.6. luokille sisältävät rasistista ja antisemitistä kieltä: - National Education, 6. luokka, s. 16, 44 - Our beautiful language', 6. luokka, A-osa, s. 47, 62, 112 - Islamic Education, 6. luokka, A-osa, s. 68 - General Science, 1. luokka, A-osa, s. 9 Voisiko komissio siksi selittää: 1. Miksi komission jatkaa Palestiinan koulujärjestelmän rahoittamista, vaikka palestiinalaishallinto selvästi edistää Euroopan perusoikeuskirjan vastaisia arvoja? Miten törkeitä rikkomuksia hallinnon on tehtävä, ennen kuin komissio peruuttaa rahallisen tukensa Palestiinan koulujärjestelmälle? 2. Kun otetaan huomioon palestiinalaisten ja israelilaisten väliset suunnattomat ongelmat, millaisia valvontamekanismeja komissio on asettanut varmistaakseen, että palestiinalaishallinnolle kohdennettuja varoja ei käytetä suvaitsemattomuuden tai vihan edistämiseen? Christopher Pattenin komission puolesta antama vastaus (9. heinäkuuta 2001) Unionin avussa Palestiinan koulujärjestelmälle on keskitytty lähinnä infrastruktuuriin, koulujen laitteisiin ja kirjastoihin sekä suoraan tukeen kouluille aiheutuvien menojen kattamiseksi (palkat, ruokalat jne.). Arvoisan parlamentin jäsenen mainitsemaa tukea 1.6. luokan uusien koulukirjojen painamiseksi ja jakamiseksi ovat antaneet kahdenvälisesti useat jäsenvaltiot (Irlanti, Alankomaat ja Suomi). Tässä yhteydessä komissio haluaisi viitata riippumattoman Harry Truman -rauhantutkimuslaitoksen (Harry Truman Research Institute for the Advancement of Peace) äskettäiseen tutkimukseen koulukirjojen asemasta rauhan edistämiseksi Lähi-idässä. Tutkimuksessa vahvistetaan, että Palestiinan koulukirjoissa olevat antisemitistiset viittaukset ovat oikeastaan jordanialaisissa ja egyptiläisissä koulukirjoissa, joita on käytetty vuodesta 1967 myös Länsirannan ja Gazan alueella. Siinä huomautetaan myös, että uusissa koulukirjoissa on vähennetty huomattavasti juutalaisia ja israelilaisia koskevia kielteisiä stereotyyppejä verrattuna egyptiläisiin ja jordanialaisiin koulukirjoihin. Israelin viranomaiset ovat itse vahvistaneet tämän komissiolle. Tutkimuksessa todettiin kuitenkin myös, etteivät Israelinkaan koulukirjat ole vapaita stereotyypeistä ja yksipuolisista Israelin ja Palestiinan lähihistoriaa koskevista näkemyksistä. Komissio toistaa, että se on keskittänyt apunsa aina rauhaan, suvaitsevaisuuteen ja ihmisoikeuksiin perustuvan kulttuurin edistämiseen Lähi-idässä. Kun komissiolta haetaan tukea, tehdään arvio siitä, onko ehdotus unionin strategian ja kyseistä politiikan alaa koskevien periaatteiden mukainen. Arvion perustella komissio päättää kyseisen hankkeen rahoittamisesta. Lisäksi komissio osallistuu EuroVälimeri-yhteistyösopimukseen liittyvien (MEDA-) asetusten nojalla luotujen mekanismien kautta täysimääräisesti Lähi-idän rauhanprosessia yleensä ja palestiinalaishallintoa erityisesti tukevien hankkeiden suunnitteluun, valmistelutoimiin, täytäntöönpanoon ja seurantaan. Komissio pyrkii aina varmistamaan, ettei Euroopan veronmaksajien varoja käytetä väärin. Nykyisen kriisin yhteydessä palestiinalaishallinnolle annettavaan väliaikaiseen talousarviotukeen (60 miljoonaa euroa) liittyy tiukkoja ehtoja, joiden noudattamista seuraa Kansainvälinen valuuttarahasto (IMF). IMF seuraa Palestiinan tiukan budjetin makrotaloudellista toteuttamista, mihin liittyy myös palkanmaksun jäädyttäminen ja myöhässä olevat saatavat. IMF toimittaa komissiolle kuukausittain kirjeen, jonka perusteella talousarviotuen kuukausittaiset maksut (10 miljoonaa euroa) suoritetaan seuraavien kuuden kuukauden aikana.